**КОМПАНИЈА „ДУНАВ ОСИГУРАЊЕ“ а.д.o.**

**С број:**

**15. октобар 2020. године**

**Београд**

**З А П И С Н И К**

**са Ванредне седнице Скупштине Компаније „Дунав осигурање“ а.д.o,**

**одржане 15. октобра 2020. године**

**Седници су присуствовали акционари:** Република Србија коју представља Небојша Кнежевић, капитал у друштвеном власништву кога представљају Горан Говедарица, Мирослав Говедарица, Марко Ранђеловић, Марија Жижик, Милица Сенић, Синдикат Компаније „Дунав осигурање“ а.д.о. коју је представљао Мирослав Ристић, Комерцијална банка а.д. коју је представљао Миодраг Квргић, акционар Радовић Славиша. Акционар ЈП „Електропривреда Србије“ гласао је достављањем формулара за гласање у одсуству.

**Седници Скупштине присуствовали су и:** Ивана Соковић, председник Извршног одбора, Милица Ђурђевић, директор Финансијске функције, Снежана Маринковић Јекић, директор Функције за правне послове, Магдалена Мијатовић, виши саветник у Сектору за нормативне и статусне послове, Мирјана Илић Милисављевић, виши саветник у Сектору за нормативне и статусне послове, Јелена Цветић, самостални саветник у Служби за имовинско-правне послове, Борка Ојданић, техничка подршка, Милена Васиљевић, стенограф.

Седница је почела са радом у **12,00**  часова.

Марија Жижик, председник Скупштине поздравила je присутне и констатовала да постоји кворум за рад и одлучивање.

Марија Жижик је, пре почетка рада Скупштине, у складу са одредбама Пословника о раду Скупштине, именовала записничара који ће водити записник са данашње седнице, као и председника и чланове Комисије за гласање.

За председника Комисије за гласање изабрана је Мирјана Илић Милисављевић, а за чланове наведене Комисије, изабрани су Јелена Цветић и Борка Ојданић.

За записничара који ће водити записник са данашње седнице именована је Магдалена Мијатовић.

На основу чл. 355. и 363. Закона о привредним друштвима („Службени гласник РС“, бр. 36/11, 99/11, 83/14, 5/15, 44/18, 95/18 и 91/19), члана 50. Статута Компаније „Дунав осигурање“ а.д.о. („Службени лист Компаније“, бр. 16/12, 40/15, 51/15, 09/16, 21/16, 39/18, 18/19 и 24/19) и члана 23. став 1. Пословника о раду Скупштине Компаније „Дунав осигурање“ а.д.о. („Службени лист Компаније“, брoj 51/15 и 18/19), председник Скупштине Компаније пре почетка рада Ванредне седнице Скупштине, 15. октобра 2020. године, донео је **Одлуку о именовању чланова Комисије за гласање и записничара (С број:17/20).**

Председник Скупштине Компаније „Дунав осигурање“ а.д.о. Београд, Марија Жижик, је затим прочитала Извештај о евиденцији присутних акционара и њихових заступника и истакла је да укупан број издатих акција Компаније износи **8.778.391** обичних акција, односно гласова.

На седницу је непосредно приступило 5 акционара, један акционар је гласао путем формулара за гласање у одсуству, док сви заједно располажу са **8.567.525** обичних акција – гласова.

Укупно евидентираних је **6** акционара односно **8.567.525** обичних акција – гласова, што представља 97.60% од укупног броја гласова, тако да је Скупштина акционара имала кворум.

Констатовано је даСкупштина акционара има кворум.

Председник Скупштине Компаније „Дунав осигурање“ а.д.о. Београд, Марија Жижик, упознала је присутне са тим да првобитно предвиђена четврта тачка предложеног дневног реда неће бити на дневном реду данашње седнице.

Присутни су се о дневном реду изјаснили подизањем руке.

На предлог председника, Скупштина Компаније, једногласно је усвојила дневни ред који гласи:

**Д Н Е В Н И Р Е Д:**

1. Усвајање Записника са Ванредне Скупштине Компаније од 31. августа 2020. године;
2. Предлог одлуке о избору ревизора који ће вршити ревизију годишњих и консолидованих финансијских извештаја Компаније за 2020. годину, са Образложењем;
3. Предлог одлуке о разрешењу чланова Надзорног одбора Компаније „Дунав осигурање“ а.д.о, са Образложењем.

**ТАЧКА 1.**

**Усвајање Записника са Ванредне Скупштине Компаније од 31. августа 2020. године**

Председник Скупштине Компаније „Дунав осигурање“ а.д.о. Београд, Марија Жижик, саопштила је присутнима, након обављеног гласања, да је Записник са Ванредне седнице Скупштине Компаније од 31. августа 2020. године, усвојен потребном обичном већином гласова присутних акционара са правом гласа. **(С број:19/20).**

За је гласало **6** акционара који располажу са **8.567.525** гласова, што представља 100% од гласова присутних акционара, односно 97.60% од укупног броја гласова.

**ТАЧКА 2.**

**Предлог одлуке о избору ревизора који ће вршити ревизију годишњих и консолидованих финансијских извештаја Компаније за 2020. годину, са Образложењем**

Милица Ђурђевић, директор Финансијске функције, навела је да је Законом о ревизији предвиђена обавеза вршења ревизије годишњих финансијских извештаја свих великих и средњих правних лица, а одлуку о избору ревизора доноси надлежни орган.

Скупштина Компаније је, у складу са Статутом Компаније надлежни орган, који ће одлучити о избору друштва које ће извршити ревизију, као и о висини накнаде за вршење услуге ревизије.

Предлаже се Скупштини Компаније „Дунав осигурање“ а.д.о. да Ревизорску кућу KPMG д.о.о. из Београда, која је доставила најповољнију понуду, изабере за ревизора који ће вршити ревизију годишњих и консолидованих финансијских извештаја Компаније за 2020. годину.

Одлука о избору ревизора који ће вршити ревизију годишњих и консолидованих финансијских извештаја Компаније за 2020. годину,усвојена је, тајним гласањем, потребном двотрећинском већином гласова присутних акционара са правом гласа.

За је гласало **5** акционара који располажу са 8.563.525 гласова, што представља 99.95% од гласова присутних акционара, односно 97.55% од укупног броја гласова.

Против је гласао **1** акционар који располаже са 4.000 гласова, што представља 0.05% од гласова присутних акционара.

На основу чл. 182. и 183. Закона о осигурању („Службени гласник РС“, 139/14), чл. 26. и 32. Закона о ревизији („Службени гласник РС“, бр. 73/19) и чланa 37. став 1. алинеја 15) Статута Компаније „Дунав осигурање“ а.д.о. (“Службени лист Компаније“, бр. 16/12, 40/15, 51/15, 09/16, 21/16, 39/18, 18/19 и 24/19), Скупштина Компаније на Ванредној седници одржаноj 15. октобра 2020. године, донела је **Одлуку о избору ревизора који ће вршити ревизију годишњих и консолидованих финансијских извештаја Компаније за 2020. годину (С број: 20/20).**

**ТАЧКА 3.**

**Предлог одлуке о разрешењу чланова Надзорног одбора Компаније „Дунав осигурање“ а.д.о, са Образложењем**

Снежана Маринковић Јекић, директор Функције за правне послове, образложила је присутнима да се предлаже доношење одлуке о разрешењу два члана Надзорног одбора, из разлога што им је у септембру месецу текуће године истекао четворогодишњи мандат.

Одлука о разрешењу чланова Надзорног одбора Компаније „Дунав осигурање“ а.д.о,усвојена је, тајним гласањем, потребном двотрећинском већином гласова присутних акционара са правом гласа.

За разрешење члана Надзорног одбора Марије Бијелић гласало је **4** акционара који располажу са 8.538.649 гласова, што представља 99.66% од гласова присутних акционара, односно 97.27% од укупног броја гласова.

Против је гласао **1** акционар који располаже са 26.207 гласова, што представља 0.31% од гласова присутних акционара.

Уздржан је био **1** акционар који располаже са 2.669 гласова, што представља 0.03% од гласова присутних акционара.

За разрешење члана Надзорног одбора Милоша Адамовића гласало је **5** акционара који располажу са 8.564.856 гласова, што представља 99.97% од гласова присутних акционара, односно 97.57% од укупног броја гласова.

Уздржан је био **1** акционар који располаже са 2.669 гласова, што представља 0.03% од гласова присутних акционара.

На основу члана 329. став 1. тачка 12. и члана 439. Закона о привредним друштвима („Службени гласник РС“, бр. 36/11, 99/11, 83/14, 5/15, 44/18, 95/18 и 91/19), члана 52. став 1. тачка 11. Закона о осигурању („Службени гласник РС“, број 139/14) и члана 37. став 1. тачка 13) Статута Компаније „Дунав осигурање“ а.д.о. („Службени лист Компаније“ бр. 16/12, 40/15, 51/15, 09/16, 21/16, 39/18, 18/19 и 24/19), Скупштина Компаније на Ванредној седници одржаној дана 15. октобра 2020. године, донела је **Одлуку о разрешењу чланова Надзорног одбора Компаније „Дунав осигурање“ а.д.о. (С број: 21/20).**

Седница је завршила са радом у **12,30** часова.

**Саставни део Записника чине:**

* Списак лица која су учествовала у раду Скупштине Компаније - евиденција присутних акционара на почетку седнице Скупштине;
* Докази о сазивању Ванредне седнице Скупштине Компаније;
* Извештај Комисије за гласање;
* Стенографске белешке тока седнице Скупштине стенографа Милене Васиљевић.

|  |  |
| --- | --- |
| **ЗАПИСНИЧАР ПРЕДСЕДНИК СКУПШТИНЕ**  **Магдалена Мијатовић Марија Жижик** |  |